Polisie op spoor van Middelburg-moordenaarsTony en Wilma da Silva. Foto: Verskaf aan Middelburg Observer Die polisie is warm op die spoor van twee vermeende kapers wat Jose Antonio (Tony) da Silva, ŉ bekende sakeman van Middelburg in Mpumalanga, verlede week doodgeskiet en sy voertuig gesteel het. “Daar is verwikkelinge in die saak, en ons hoop om binnekort ŉ deurbraak te maak,” het kapt. Khanyisile Zwane, ŉ woordvoerder van die polisie, Maandag aan Maroela Media gesê. Da Silva (61) is verlede Woensdag omstreeks 22:00 naby die Middelburg-winkelsentrum by ŉ verkeerslig deur twee mans oorval. Hulle het hom twee keer in die bors geskiet, uit sy voertuig gepluk en langs die pad gelos. Hy is op die toneel dood verklaar. Sy selfoon en ŉ onbekende hoeveelheid kontant was steeds in sy besit. “Sy voertuig, ŉ Nissan NP200, is Donderdag uitgebrand in eMalahleni (Witbank) gevind,” het Zwane gesê. Die polisie ondersoek ŉ saak van moord. Die Middelburg Observer-gemeenskapskoerant berig Da Silva was die eienaar van die OK Grocer in die Komati Village-sentrum. Brandus van Jaarsveld, ŉ familielid, het aan die koerant gesê Da Silva was ŉ vriendelike man wat altyd vreemdelinge gegroet het. “Hy was ŉ liefdevolle en gerespekteerde man wat ŉ passie gehad het om minderbevoorregtes te help,” het Van Jaarsveld gesê. Hy het die polisie en die gemeenskap bedank vir hul ondersteuning. Da Silva laat sy vrou Wilma, agter. Die egpaar het geen kinders gehad nie.